ગુજરાતના પ્રખર સાહિત્યકાર કનૈયાલાલ મુનશીનો એક સમયે રાજકારણમાં પણ ભારે દબદબો હતો. તેઓ ઉત્તર પ્રદેશના રાજ્યપાલ હતા ત્યારે તેમનાં પત્ની લીલાવતી મુનશીને મળવા માટે વાજપેયી અને વચનેશ ત્રિપાઠી લખનૌના રાજભવનમાં પહોંચી ગયા હતા. લગભગ દોઢ કલાક સુધી તેમની સાથે સાહિત્ય વિશે ચર્ચા કરી એ દરમિયાન લીલાવતીને તેમના લેખન કાર્ય વિશે પૂછ્યું ત્યારે તેમણે કહેલું કે, મારું એક સ્વપ્નલોક હતું, એ લગ્ન પછી તૂટી ગયું. મતલબ, લગ્ન પછી લખવાનું બંધ થઈ ગયું હતું. વાજપેયી-ત્રિપાઠીએ લીલાવતીજીને પૂછ્યું હતું કે આજકાલ તમે શું લખો છો? તેના જવાબમાં તેમણે સ્વપ્નલોકના ભંગની વાત જણાવી હતી. એ વખતે આ બંને પત્રકારોને એવું લાગ્યું હતું કે આ જવાબ માત્ર લીલાવતી મુનશી માટે જ નહીં, દેશની અનેક પ્રતિભાસંપન્ન મહિલાઓના કિસ્સામાં આવું બને છે. અલબત્ત, આજે સામાજિક પરિસ્થિતિમાં ઘણો બદલાવ આવ્યો છે, એ સ્વીકારવું જોઈએ.